text: Kemikalieudslip i Lunderskov
  23 juni 2016 kl. 14.13
  Et udslip fra virksomheden Trip Trap Woodcare betyder, at Drabæks Møllesø er blevet forurenet af et giftigt stof, der bruges som fortynder i maling.
  Udslippet skete onsdag eftermiddag, hvor Trip Trap Woodcare fik leveret en last Exxsol D220, der er en mellemting mellem benzin, diesel og terpentin. Stoffet bruges som fortynding i maling.
  Udslippet løb fra Tværvej og via en vejrist ud i Drabæks Møllesø - også Drabæks Mølleå er i mindre grad påvirket. Beredskabet har lagt en olieabsorberende flydepude ud i søen for at opsuge så meget som muligt af det giftige stof.
  - Vi har gjort hvad vi kan for at fjerne kemikalieudslippet. Lige nu ser det ikke ud til, at der er sket skade på naturen, men vi følger op på indsatsen i morgen, siger Ole Stokholm Lauridsen, afdelingsleder for Industri, jord & grundvand ved Kolding Kommune, til TV SYD.
  Det er uvist hvor store mængder kemikalier, der er sluppet ud.
  